CASA C-212 Aviocar

CASA C-212 Aviocar ye un avión de transporte desarrollau por CASA. Jane's Encyclopedia of Aviation, Random House, 1993, ISBN 978-0517103191 O suyo primer vuelo estió en 1971. Tien dos motors Garrett AiResearch TPE-331-10R-513C , una velocidat maxima de 370 km/h , un alcanz de 1433 km  y capacidat de carriar 2820 kg. S'han construyiu 483 unidaz.

O CASA C-212 Aviocar, propulsau por dos turbohelizes y con capacidat STOL, ha estau fabricau en Espanya dende comienzos d'os anyos 1970. A partir de l'anyo 2000, con a incorporación de CASA a o grupo aeronautico europeu EADS, o C-212 pasó a estar designau EADS CASA C-212. Inicialment estió comercializau baixo o nombre de Aviocar, pero EADS CASA ya no utiliza ixe nombre pa referir-se a ista aeronau. Tamién ye produciu baixo licencia en Indonesia por a companyía Indonesian Aerospace (PT Dirgantara Indonesia en indonesio), antis mas clamada IPTN, siglas de Industri Pesawat Terbang Nusantara u Industri Pesawat Terbang Nurtanio, u simplament Nurtanio, baixo a denominación de NC-212.

A suya designación como que C-212 sigue o esquema d'os avions disenyaus por CASA, con a C inicial d'o fabricant y contino un numero de tres dichitos, d'os cuals o primer corresponde a o numero de motors, dos en iste caso, habendo-se trigau os dos siguients por o numero de pasachers que se plantió como objetivo: 12.

O 28 d'aviento de 2012, estió entregau o zaguer avión que salió d'a linia de montache espanyola, que feba o numero 477 d'o total. Con él se clausuró a linia de montache final d'Airbus Military en Espanya, que estió trespasada a Indonesia, an en o futuro Airbus Military y Indonesian Aerospace (que ya heba produciu tamién as series 100 y 200) fabricarán conchuntament en Bandung una nueva serie d'o modelo.

En total as vendas d'o C-212 suman 478 aparatos, d'os cuals 126 han estau fabricaus baixo licencia por IPTN. A previsión d'EADS-CASA yera de 85 avions mas en o periodo 2007-2016.​ 92 usuarios, entre éls 31 militars y mas de 50 companyías civils, l'han volau en toz, constituindo, de luent, o mayor exito d'a industria aeronautica espanyola.

 Referencias 

Categoría:Avions de transporte
C-212 Aviocar